Gandia aprova ajudes a col·lectius esportius i socials
05 febrer 2018

## Gandia aprova ajudes a col·lectius esportius i socials05 febrer 2018Última actualització: 14 juliol 2025

![](../gestion/img/_AO_8564-copia.jpg)  
  

El coportaveu del govern, Jose Manuel Prieto i el regidor delegat de Responsabilitat Social, Nahuel González han comparegut en roda de premsa per explicar els principals acords als quals s'ha arribat durant la celebració de la Junta de Govern celebrada aquest matí.  
  
Prieto ha informat que durant la reunió s'han aprovat convenis amb els clubs esportius de la ciutat amb entitats de caràcter social.  
En el cas de les entitats esportives, es prorroga l'acord signat el 2017 destinat a finançar la seua activitat diària de formació i promoció de l'esport així com portar el nom de la nostra ciutat per tots aquells llocs on competixen.  
  
En total són 46 clubs els que rebran un total de 211.259,27 € en pocs dies, el que facilitarà el seu funcionament i la planificació de la temporada. Des de l'arribada al govern, l'edil responsable d'Esports, Lydia Morant, va establir juntament amb el Consell d'Esports, unes bases per atorgar els ajuts per tal d'evitar que es produïren favoritismes.  
  
La mesura té com a objectius principals l'establiment d'ajuts en funció de criteris objectius i transparents per a tots els clubs que contemplen aspectes, com si es tracta d'un esport minoritari, nombre de llicències, tècnics que disposa el club i la seua titulació, resultats esportius, col·laboració amb el departament d'Esports, àmbit competitiu, si es treballa amb l'esport base i l'ús que es fa de les instal·lacions municipals.  
  
"_Hui s'aproven aquests acords però durant les pròximes Juntes continuarem amb l'aprovació de més convenis amb altres col·lectius. Aprovant els acords al gener facilitem el treball de les entitats i la seua planificació per a tot l'any. Vull destacar que tots els documents que hui s'han aprovat ja tenen assignat el càrrec a la partida pressupostària corresponent._  
_S'han acabat les fotos a la porta d'entrada principal de l'ajuntament per formalitzar la signatura de convenis que no tenien consignació pressupostària. Som un govern responsable i transparent. Quan signem un acord, el complim_" va declarar **Jose Manuel Prieto**.  
  
El regidor també va recordar que queden per assignar altres quantitats a l'àmbit esportiu com són les beques a esportistes d'elit i l'esport escolar amb el que la quantitat final que destinarà el consistori serà d'uns 300.000 €.  
  
Per la seua banda, **Nahuel González** ha recordat que el compromís del govern passava perquè les entitats pogueren cobrar les ajudes a principi d'any. "_Hui hem signat els convenis amb AFA la Safor i el conveni de Bunyoleres sense Fronteres per al menjador social. "Esperem que en els pròxims dies estiguen tots llestos un cop que s'hagen justificat les ajudes. Aquests acords ens permeten treballar de la mà amb aquests col·lectius que dia a dia treballen per ajudar els més necessitats, el que els permet conéixer de primera mà les problemàtiques que es produïxen i arribar on nosaltres no podem_".  
González ha informat que el pressupost destinat a aquests col·lectius de Benestar Social és d'uns 280.000 €.

[Twittear](https://twitter.com/share)